(vovworld) – ໃນຂອບເຂດການຢ້ຽມຢາມມິດຕະພາບອິນເດຍ ຢ່າງເປັນທາງການ, ວັນທີ 20/03, ທ່ານ ຫງວຽນທ້ຽນເຍີນ, ປະທານຄະນະກຳມະການສູນກາງແນວໂຮມປະເທດຊາດຫວຽດນາມ ໄດ້ມີການພົບປະກັບທ່ານຮອງປະທານາທິບໍດີ Hamid Ansari, ທ່ານນາງປະທານສະພາຕໍ່າ Sumitra Mahajan ແລະ ທ່ານລັດຖະມົນຕີວ່າການກະຊວງປ້ອງກັນປະເທດ Manohar Parrikar. ທີ່ການຕ້ອນຮັບທ່ານ ຫງວຽນທ້ຽນເຍີນ, ທ່ານຮອງປະທານາທິບໍດີ Hamid Ansari ເນັ້ນໜັກເຖິງການພົວພັນມິດຕະພາບທີ່ເປັນມູນເຊື້ອອັນດີງາມ ແລະ ຄູ່ຮ່ວມມືຍຸດທະສາດລະຫວ່າງ 2 ປະເທດ ພວມພັດທະນາຢ່າງແຮງໃນບັນດາຂົງເຂດຄື: ການເມືອງ, ເສດຖະກິດ, ການຄ້າ, ການລົງທຶນ, ການປ້ອງກັນຊາດປ້ອງກັນຄວາມສະຫງົບ, ການສຶກສາບຳລຸງສ້າງ… ເຖິງຢາງໃດກໍ່ຕາມ, 2 ປະເທດຍັງບໍ່ທັນຂຸດຄົ້ນໝົດຄວາມສາມາດບົ່ມຊ້ອນໃມການຮ່ວມມືດ້ານການຄ້າໄດ້ເທື່ອ, ສະນັ້ນຕ້ອງຄົ້ນຄວ້າແກ້ໄຂບັນດາຮົ້ວກີດຂວາງເພື່ອຊຸກຍູ້ການຮ່ວມມືພັດທະນາຢ່າງແຮງກວ່າອີກ. ທ່ານ ຫງວຽນທ້ຽນເຍີນ ຢືນຢັນວ່າ, ຫວຽດນາມ ພ້ອມແລ້ວທີ່ຈະເປັນຂົວຕໍ່ລະຫວ່າງອີນເດຍ ແລະ ອາຊຽນ. ຫວຽດນາມ ຈະເພີ່ມທະວີການເຊື່ອມຕໍ່ທາງບົກ ແລະ ທາງອາກາດກັບອິນເດຍ ແລະ ພາກພື້ນ ເພື່ອແນໃສ່ຊຸກຍູ້ການພັດທະນາການທ່ອງທ່ຽວ, ສ້າງເງື່ອນໄຂສະດວກໃນການແລກປ່ຽນການຄ້າ ແລະ ບັນດາການເຄື່ອນໄຫວຮ່ວມມືດ້ານເສດຖະກິດກວ່າອີກ.
ທີ່ການພົບປະກັບທ່ານນາງປະທານສະພາຕໍ່ Sumitra Mahajan, ທ່ານຫງວຽນທ້ຽນເຍີນ ໃຫ້ຮູ້ວ່າ, ຄາດວ່າ, ທ່ານປະທານສະພາແຫ່ງຊາດຫວຽດນາມ ຫງວຽນຊິງຮຸ່ງ ຈະໄປຢ້ຽມຢາມອິນເດຍໃນປີ 2015 ນີ້. ທ່ານນາງ Sumitra Mahajan ຕີລາຄາສູງການພົວພັນທີ່ນັບມື້ນັບພັດທະນາລະຫວ່າງ 2 ປະເທດເວົ້າລວມ ກໍຄືລະຫວ່າງ 2 ສະພາແຫ່ງຊາດເວົ້າສະເພາະ.
ທີ່ການພົບປະກັບທ່ານລັດຖະມົນຕີວ່າການກະຊວງປ້ອງກັນປະເທດ Manohar Parrikar, ທ່ານຫງວຽນທ້ຽນເຍີນ ຢືນຢັນວ່າ, ຍາມໃດຫວຽດນາມ ກໍ່ຖືເປັນສຳຄັນ ແລະ ຊຸກຍູ້ການພົວພັນກັບອິນເດຍ; ສະໜັບສະໜູນນະໂຍບາຍມຸ່ງໄປສູ່ທິດຕາເວັນອອກ ຂອງອິນເດຍ ກໍ່ຄືບົດບາດອັນໃຫຍ່ຫຼວງກວ່າຂອງອິນເດຍ ໃນພາກພື້ນ ແລະ ຢູ່ໃນໂລກ.